—

S cieľom upraviť špecifikáciu tak, aby sa vzťahovala na pestovateľské systémy, ktoré sú v súčasnosti zavedené v regióne Estepa a ktoré zahŕňajú vyspelé agronomické techniky, šetrnejšie k výrobku a životnému prostrediu, vypúšťajú sa znenia bodov a) Pevne stanovené parametre a b) Pestovateľské techniky oddielu E) Spôsob výroby, ako je uvedené ďalej: „a) Pevne stanovené parametre — Vzdialenosti výsadby a počet kmeňov. Priemerná hustota na háj sa v regióne značne líši: konkrétne sa priemery líšia od približne 75 – 100 stromov na hektár v starých hájoch po 100 – 200 stromov na hektár v nových hájoch. Pokiaľ ide o počet kmeňov, len v 12 % olivových hájov v regióne Estepa sa vysádzajú stromy, ktoré majú jeden kmeň, zatiaľ čo vo viac ako 77 % sa vysádzajú stromy, ktoré majú tri kmene alebo viac. Treba poznamenať, že v mnohých intenzívne obhospodarovaných hájoch v tomto regióne sa vysádzajú mladé stromy s jedným kmeňom, ktoré sa vypestovali zakorenením drevených odrezkov v taškách alebo zakorenením sčasti zdrevnatených odrezkov pri zavlažovaní rozprašovaním a ich následným premiestnením do plastových tašiek, čo je metóda, ktorú podporujú orgány vo svojich plánoch reštrukturalizácie olivových hájov. V súvislosti so vzdialenosťami výsadby existujú: — tradičné háje, ktoré sa vysádzajú v krížovom usporiadaní, vo vzdialenosti 12×12, hoci sa vyskytujú aj štvorce a obdĺžniky a iné vzdialenosti, napríklad 11×11, 13×13, 10×12, atď., a — nové intenzívne obhospodarované háje, v ktorých je hustota výsadby omnoho vyššia a vzdialenosti sú preto menšie; používajú sa tu štvorce aj obdĺžniky: 8×8, 7×7, 6×8, 6×4 atď., najbežnejšie sú 7×7 a 6×8. b) Pestovateľské techniky — Používanie hnojiva Zem sa orie v zime – po zbere – a v lete pomocou vibračného kultivátora v hĺbke, ktorá nikdy neprekračuje 10 cm; táto činnosť sa celkovo vykonáva približne štyri až päťkrát ročne. Kruhy zeme pod olivovníkmi pestovanými za sucha sa udržujú bez buriny a v zavlažovaných hájoch sa medzi stromami zachováva pás, ktorý sa zároveň udržuje pod kontrolou pomocou preemergentných herbicídov. V zavlažovaných hájoch sa hnojivo používa zmiešaním vyváženého, viaczložkového tekutého hnojiva so závlahovou vodou s použitím návodov, ktoré si navzájom vymieňajú pestovatelia olív alebo ktoré odporúčajú odborníci pracujúci v tejto oblasti. Fertigáciou sa zabezpečuje hlavne dusík, fosfor a draslík, ako aj stopové prvky na nápravu nedostatkov, ktoré sa zisťujú buď vizuálne, alebo vykonaním početných analýz listov. Existuje mnoho pozemkov, kde sa v súčasnosti pôda ponecháva neobrobená – v minulosti sa pôda jednoducho ponechala prázdna, v posledných rokoch sa však udržiava rastlinná pokrývka, najmä spontánna vegetácia, ktorá sa na konci zimy odstráni strunovou kosačkou. — Zavlažovanie Väčšina olivových hájov sa nezavlažuje. Napriek tomu došlo k zvýšeniu zavlažovania, najmä v poslednom desaťročí, predovšetkým z toho dôvodu, že v súčasnosti sa háje vysádzajú intenzívnejšie. Zavlažovacie systémy sú takmer vo väčšine prípadov lokalizované systémy, ktoré dodávajú rôzne objemy vody na hektár, a to v závislosti od dostupnosti. Zavlažované háje sa nachádzajú v celom regióne. Nie sú sústredené v žiadnej konkrétnej oblasti. — Prerezávanie Tvar olivovníkov v regióne Estepa závisí od typu prerezávania, ktoré v tejto oblasti zahŕňa odstraňovanie veľkých kusov dreva z kmeňov a je známe ako „poda de Lucena“ alebo ako „poda en cabeza“. Takisto sa zaviedlo racionálne prerezávanie typu „Jaen“, ktoré je menej agresívne. V oboch prípadoch je cieľom získať korunu, ktorej vetvy rastú smerom dovnútra aj smerom von, čím sa zvyšuje produktívna plocha stromu. Pozornosť sa venuje aj pomeru listov k drevu ako ukazovateľu produktívnej kapacity. Vzhľadom na to, že väčšina plodín v tejto oblasti sa používa na produkciu stolových olív, často dochádza k intenzívnejšiemu prerieďovaniu s cieľom získať väčšie plody. V nových intenzívne obhospodarovaných olivových hájoch sa nachádza viac stromov na hektár, ktoré majú jeden kmeň, čo je najvhodnejší typ na mechanický zber v súčasnosti dostupnými strojmi. Keď koruna dosiahne dobrú produkčnú kapacitu a rast je veľmi hustý, vykonáva sa mierne prerezávanie s cieľom „preriediť“ a postupne vymedziť štruktúru vetiev. — Používanie prípravkov na ochranu rastlín Populácie hlavných škodcov a chorôb olivovníkov kontrolujú a posudzujú špecialisti združení ATRIAS a agronómovia, ktorých zamestnáva mnoho subjektov spojených s chráneným označením pôvodu „Estepa“. Tí stanovujú hraničné hodnoty pre ošetrenie v kontrolných staniciach zriadených na strategických miestach po celom regióne a uplatňujú rôzne spôsoby (týždenné bulletiny, rozhlasové a televízne programy atď.) informovania pestovateľov olív o tom, kedy je potrebné prijať opatrenie a ktorý druh povoleného prípravku na ochranu rastlín by sa mal použiť, aby sa nepoškodila užitočná fauna a aby v olivách nezostali rezíduá. Ich odporúčaní sa držia prakticky všetci pestovatelia. Spomedzi všetkých škodcov a chorôb, ktoré ovplyvňujú pestovanie olív v našom regióne, spomenieme len tie hlavné, ktorých vplyv na kvalitu si vyžaduje rozsiahle preventívne opatrenia. Sú to: olivová muška, Lecanium oleae, Phloeotribus oleae a priadzovček olivový (Prays oleae). Pri prvej z nich, olivovej muške, sa postupuje leteckým aplikovaním dimetoátu alebo pozemnou aplikáciou, keď počet prekročí stanovené hraničné hodnoty. Pri druhom škodcovi, Lecanium oleae, sa aplikujú karbaryl a pyriprofixén. Použité množstvá vždy odporúčajú a kontrolujú odborníci ATRIAS. To isté platí v prípade Phloeotribus oleae, na tento druh sa aplikuje pyretrín alebo dimetoát. Pri Prays oleae sa aplikuje dimetoát a ošetrenie sa zdvojnásobí v prípade, že počty prekročia stanovené hraničné hodnoty. Treba zdôrazniť, že na používanie týchto prípravkov vždy dohliadajú odborníci ATRIAS. Túto dôležitú prácu pestovatelia olív vo všeobecnosti prijímajú a oceňujú a zabezpečuje sa ňou, aby sa do lisovní dodávali plody optimálnej kvality. V súvislosti s prácou týchto kontrolných skupín sa v oblasti zriaďujú skupiny integrovanej produkcie (Agrupaciones de Producción Integrada – API), ktoré pracujú v lisovniach s cieľom zaistiť, aby vyrobené oleje poskytovali vysokú úroveň bezpečnosti potravín, keďže každá skupina API má odborníka, ktorý: priamo dohliada na celý výrobný proces od hája až po lisovňu, vedie záznamy o všetkom v knihe záznamov, ktorú má každý pestovateľ olív za svoj podnik a ktorou sa zaisťuje maximálna vysledovateľnosť získaných výrobkov.“ Vložil sa tento text: „Na získanie extra panenského olivového oleja s chráneným označením pôvodu ‚Estepa‘ musia poľnohospodári dodržiavať postupy stanovené vo výrobnom modeli integrovanej produkcie olív v Andalúzii (nariadenie z 15. apríla 2008, ktorým sa prijíma osobitné nariadenie týkajúce sa integrovanej produkcie olív – ekologická produkcia) a v nariadení Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91. Ak sa tieto ustanovenia zrušia, poľnohospodári budú musieť dodržiavať ustanovenia, ktoré ich nahradia.“